Produkti un pakalpojumi 2013. gadā (2012. g.)

Kursi, semināri un konferences Akadēmija īstenoja 72 (82) mācību pasākumus (kursus, seminārus un konferences). Vērtējumu kopsavilkums par Akadēmijas organizētajiem pasākumiem un mācību rezultātiem parāda augstu vispārējo apmierinātības līmeni – 94 % (93 %). Akadēmija ir pulcinājusi kopā savā vēsturē vislielāko dalībnieku skaitu: 2 251 (2 098) tiesībaizsardzības dalībniekus un 707 (772) pasniedzējus no 42 (33) valstīm (ES dalībvalstīm un trešām valstīm) un 21 (27) ES un starptautiskās struktūras. Ir ievērojami pieaudzis apmeklētības koeficients (apmeklētība/vietu skaits), sasniedzot augstāko rādītāju darbības laikā 116 % (96 %), kas norāda uz augošo pieprasījumu pēc Akadēmijas mācībām. Pati Akadēmija organizēja 19 (15) pasākumus tīkla atbalstam un uzsāka dotāciju nolīguma pieteikšanās procesu 2014. gadam. Uz nākamo kalendāro gadu netika atlikts neviens pasākums. Ārējās attiecības 2013. gadā CEPOL turpināja auglīgo sadarbību ar kandidātvalstīm, potenciālajām kandidātvalstīm un Eiropas kaimiņattiecību politikas un Austrumu partnerības valstīm, kā arī ar stratēģiskajiem partneriem, TI aģentūrām un ES iestādēm, tostarp ar Eiropas Ārējās darbības dienestu. 2013. gadā CEPOL parakstīja divus darba nolīgumus ar Albāniju un Krievijas Federāciju (nozīmīgi ir tas, ka 2013. gadā pirmo reizi KF un CEPOL kopīgais pasākums notika Maskavā) un vēl vienu ar eu-LISA. Turpinājās sarunas ar bijušo Dienvidslāvijas Maķedonijas Republiku un ar Bosniju un Hercegovinu, oficiāli kontakti iedibināti ar Kosovu un Armēniju, uz kurieni devās divas ekspertu grupas, lai izpētītu sadarbības iespējas. Kontakti tika izveidoti arī ar ASV tiesībaizsardzības mācībspēkiem. CEPOL sekmīgi beidza vadīt Tieslietu un iekšlietu aģentūru kontaktgrupu; saskaņotās kopīgās darbības, kas tika veiktas, ir iekļautas galīgajā ziņojumā, kuru apstiprināja COSI. 2013. gadā CEPOL atbalstīja septiņus administratīvās spējas stiprināšanas projektus, ko īstenoja ES dalībvalstis; šo projektu diapazons aptvēra e-mācību metodes, apmācību cīņā pret bērnu seksuālo izmantošanu, pilsoniskās krīzes vadību un citas politiski svarīgas tēmas. Mācību rokasgrāmatu un (kopēju) mācību programmu izstrāde SIRENE instruktoru rokasgrāmata tika izmantota saistībā ar SIRENE darbībām 2013. gadā, un SIRENE mācību komiteja to atjaunināja. 2014. gada sākumā tā tiks izplatīta Eiropas Savienības Padomes ģenerālsekretariātam. Tika atjaunināta kopējā mācību programma par narkotiku tirdzniecību un izstrādātas divas jaunas kopējas mācību programmas: terorisma apkarošana un Eurojust, pēdējā ar nozīmīgu Eurojust speciālistu iesaisti. Eiropola speciālists palīdzēja izstrādāt kopējo mācību programmu par terorisma apkarošanu, un Eiropols arī komentēja kopējo mācību programmu par narkotiku tirdzniecību (2012. gadā tika atjauninātas četras un pabeigta viena kopējā mācību programma). Pētniecība un zinātne Ikgadējā CEPOL Eiropas policijas zinātniski pētnieciskā konference 2013. gadā bija par tēmu “Policijas darbs pilsoniskajās sabiedrībās ekonomisko grūtību laikā” un piesaistīja 126 (120) dalībniekus no ES dalībvalstīm, kā arī no pārjūras/aizokeāna valstīm, un tika labi uzņemta. Konferences materiāli tika ievietoti CEPOL tīmekļa vietnēs, un publicēšanai tiek gatavots konferences sējums. Ar Akadēmijas Zinātniski pētnieciskās jomas korespondentu tīkla un Pētniecības un zināšanu pārneses darba grupas atbalstu tīmekļa vietnē tika publicēti divi jauni “Eiropas Zinātniski pētnieciskā biļetena” izdevumi. Turklāt tīmekļa vietnē ir izveidota iespēja apkopot ar policiju saistītas zinātniskās publikācijas, kas iznākušas Eiropas Savienības teritorijā. CEPOL e-bibliotēka turpina darboties kā zināšanu glabātuve reģistrētiem e-tīkla lietotājiem. Eiropas policijas apmaiņas programma CEPOL 2013. gada Eiropas policijas apmaiņas programmu (EPEP) veido seši segmenti un mācību apmeklējumu daļa: — vispārējais vecāko policijas darbinieku segments, — komandieru segments, — instruktoru segments, — pētnieku segments, — aģentūru sadarbības segments, — Eiropas kaimiņattiecību politikas un Rietumbalkānu segments, — Eiropola (2 reizes), Frontex, EMCDDA un OLAF mācību apmeklējumi. Programmā bija iekļauti jautājumi, kas atvasināti no Stokholmas programmas prioritātēm, ES politikas cikla un dalībvalstu pieprasījumiem. Apmaiņas apmeklējumi tiek organizēti uz abpusēja pamata, un to maksimālais ilgums ir 12 kalendārās dienas, bet minimālais ilgums – piecas darba dienas. Organizēja trīs līdz piecas dienas ilgus minēto iestāžu mācību apmeklējumus. Pirmo reizi Eiropas policijas apmaiņas programmā piedalījās Rietumbalkānu valstis, Turcija un Austrumu partnerības valstis. Pavisam kopā bija 444 (293) dalībnieki no 25 dalībvalstīm un Eiropas kaimiņattiecību politikas un Rietumbalkānu valstīm, kas ir lielākais dalībnieku skaits kopš projekta sākuma 2007. gadā. Programmas budžets nedaudz pārsniedza 6 00 000 EUR, ko finansēja CEPOL, un izlietojuma pakāpe bija virs 95 %. Atsauksmes, ko ieguva no 135 apmaiņas programmas dalībniekiem un 54 mācību apmeklējumu dalībniekiem, liecināja par ievērojami augstu (98 %) vispārējo apmierinātības līmeni attiecībā uz 2013. gada Eiropas policijas apmaiņas programmu. Elektroniskais tīkls (e-tīkls) — Novembrī notika sanāksme valstu e-tīkla vadītājiem. Ir pierādījies, ka Akadēmijas mācību vadības sistēma ir ļoti noderīga gan tam, lai atjauninātu un pilnveidotu tiešsaistes atbalstu Akadēmijas pasākumiem, gan kā platforma informācijas apmaiņai Akadēmijas tīklā. Tika darītas pieejamas arī atvērtas platformas, kur e-tīklā praktiķu grupas var mācīties cita no citas un kopā cita ar citu, viegli izmantojot tiešsaistes tehnoloģiju. E-mācības — 2013. gadā Akadēmija izstrādāja trīs (četrus) jaunus un atjaunināja divus (0) no esošajiem e-mācību moduļiem par tādām tēmām kā nelikumīgi iegūtu līdzekļu legalizācija, SIS II, Prīmes lēmums, Eiropols un datornoziedzība. Tiešsaistes moduļa izstrāde par ES politikas ciklu tika pabeigta 2013. gadā, to pieņēma 2014. gada janvārī. Pašlaik ir pieejami 19 tiešsaistes moduļi. — Kopumā 2013. gadā tiešsaistes mācību moduļus apmeklēja 1 994(1 961) atsevišķi lietotāji, tika īstenots 31 seminārs tiešsaistē, ko apmeklēja 3 562(1 667) dalībnieki. 2013. gadā praktiķu grupām bija atvērtas desmit platformas, kur 2 063 līdzīgi domājošu profesionāļu dažādās policijas darba un policijas izglītības jomās dalījās zināšanās un pieredzē un palīdzēja cits citam tās apgūt.